**Народныя традыцыі свята “ Юр’я”**

 **Протас М. П.,**

 **настаўнік пачатковых класаў**

 Важным святам веснавога цыкла для беларусаў заўсёды быў Юр'еў дзень. Юр'еў дзень - гэта дзень памяці вялікапакутніка Георгія Пераможца.Гэты дзень азначае сабой сапраўдны пачатак вясны. Святы Юрый, так у народзе клічуць святога Георгія - "Божы ключнік", заступнік хатніх жывёл і сельскай нівы. У яго знаходзяцца ключы, якімі ён закрывае зіму і адкрывае вясну, выпускае расу, благаслаўляе ўсё навокал - зямлю, людзей, жывёл.

 Юр'еў дзень святкуецца ў такі час, калі пачынае з'яўляцца першая трава і конь можа пад'есці ёю. Бо менавіта ў гэты дзень першы раз выганялі жывёлу на пашу, купаліся ў расе. З гэтай нагоды народ нават злажыў прымаўку: «Да Юрья кармі дурня, а пасля Юр’і сам пракорміцца».

 Людзі казалі, што Юр'ева раса вельмі гаючая, яна дапамагае і скаціне, і чалавеку. Лячэбная сіла гэтай расы, верылі нашы продкі, заключалася ў тым, што Юрый адчыняў ў гэты дзень зямлю ключамі Госпада, выпускаў жыццёвыя сокі. У гэты дзень умываліся расой, каб быць прыгожымі. Яшчэ раса лічылася надзейным лекавым сродкам, яна параўноўвалася з хрышчэнскай вадою, таму такой расой лячыліся, мазалі балючыя месцы - асабліва вочы, ёю абмывалі кароў.

 6 мая гаспадары прачыналіся рана, каб выгнаць кароў на Юр'еву расу, якая лічыцца цудадзейнай.  Выган жывёлы ўяўляў сабой сапраўдны рытуал. Дома накрываўся стол. Абавязкова запальвалі грамнічную свечку, на стале павінен быў быць хлеб і соль. Гаспадар маліўся святому Георгію, потым пасыпаў хлеб соллю і ішоў у хлеў. Жывёлу крапілі святой вадой, падразалі ім хвасты, паілі вадой з драўлянага вядра, дадаючы рэшткі велікодных кулічоў, падсушанных на печкавай заслонцы. На плот,каля хлява, вывешвалі мужчынскія штаны, каб засцерагчы жывёлу ад сурокаў. З грамнічнай свечкай тры разы абыходзілі жывёліну і асвячонай на Вербніцу галінкай вярбы, выганялі карміцелек з хлявоў праз пакладзены на парозе замок і казалі: “Каб ты, карміцелька, не трапіла ў ваўчыную пашчу”, каталі і гладзілі яечкам - “Каб ты, кароўка, была гладкай, сытай як гэта яечка і ўсё лета давала шмат малака”, клалі серп або касу і казалі: “Адразаю ўсё дрэннае і ліхое”. Галінку вярбы захоўвалі над дзвярамі ў хлеў, каб карова ішла заўсёды толькі дадому.

 У ноч перад Юрьем коні першы раз адпраўляліся ў начны выпас. Бо як казалі ў народзе: «Прыйшла Юр'ева раса, не дадзім вам ,коні, аўса». Перад выганам гаспадар чытаў малітву перад абразам святога Георгія, каб жывёлы былі здаровыя і цэлыя. Потым ён браў столькі яек, колькі ў яго коней, абыходзіў хлеў тры разы і клаў яйкі пад парог. Пасля гэтага ён падыходзіў да коней, абыходзіў іх зёлкамі, якія збіраліся на свята Івана і прыгаворваў: “ Засцерагаю вас, коні, ад злых духаў”, катаў па іх спінах велікодным яйкам прыгаворваючы: “Каб былі вы такія ж круглыя ​​і здаровыя, гладкія, укормленыя ўсё лета.” І злёгку посцёгіваў галінкамі вярбы, якія захаваліся з Вербнай нядзелі кажучы: “Выганяю з вас хваробу”, гладзіў іх тры разы па спіне, а потым выводзіў на вуліцу і аддаваў пастуху.

  Юр'еў дзень - гэта яшчэ і свята пастухоў. На Юрья пастух быў самай галоўнай персонай у вёсцы. Аддаваўшы карову пастуху, гаспадыня гаварыла: “Святы Юрый, спасі маю кароўку ад ліхіх людзей і злых вачэй” . Лічылася, што Святы Юрый вярхом на белым кані аб’язджаў і браў пад сваю апеку ўсю жывёлу і дапамагаў пастухам. Выганяючы сваю карову, кожная гаспадыня, выносіла пастухам пачастунак: сала, каўбасу, хлеб, яйкі, малако. Пастухі неслі ўсё гэта ў поле, дзе пасліся каровы і коні. А там пастухі распальвалі агонь і пяклі «яешню» з салам, затым абыходзілі з гэтай яешней тры разы статак, нібы рабілі магічную агароджу, каб жывёлы трымаліся разам, не разбегаліся, слухаліся іх.

 Быў яшчэ адзін абавязковы рытуал, які выконваўся ў Юр'еў дзень. Лічылася, што ў гэты дзень неабходна наведаць зарунелыя палеткі.Для гэтага пяклі абрадавы хлеб. Дзяўчаты стараннна ўпрыгожвалі галінкі дрэў. Гэтымі галінкамі яны ўпрыгожвалі хлеб. З хлопцаў выбіраўся той, які будзе несці хлеб. За ім неслі на граблях зялёны фартух.Ён быў сімвалам усёй зелені. Усе накіроўваліся да маладога жыта.

Дзе «карагод» ходзіць, там жыта родзіць,
А дзе не бывае, там жыта ўлягае.
Зарадзі, Божа, жыта ды на Новае лета,

Ды ў зямлю - караністае, а даверху - каласістае.

Зарадзі, Божа, Жыта, ды на Новае лета,

Ды на Жыта, на пшаніцу, ды на ўсякую пашніцу.

 Гаспадыня казала: “Расці жыта вялікае. Урадзі жыта на ўсякія долі: на багатага, на беднага. Расці, жыта,каласіся ”. Каб паспрыяць багатаму ўражджаю, гаспадыня сыпала навокал па маладому жыту попел.

 Хлеб ставілі ў маладое жыта. Лічылася, калі хлеб быў вышэй сцяблінак маладога жыта, ўраджай будзе добрым.

 Вакол хлеба вадзілі карагод і спявалі песні, каб быў добры ўраджай.

Юр’ева Маці па зямлі хадзіла.

Святы Юрый, Сын Божый.

Па зямлі хадзіла, ключыкі насіла. (Хлеб падымалі ўверх) Гэта рабілася

 Святы Юрый,Сын Божый для таго,

 каб жыта расло высокае.

Ключыкі насіла, зямлю адмыкала.

Святы Юрый,Сын Божый.

Зямлю адмыкала, траву выпускала. (Хлеб раскалыхвалі) Гэта рабілася для

Святы Юрый,Сын Божый. таго, каб жыта так калыхалася ад

Ой да на травіцу, пусціла расіцу. цяжкіх каласоў.

Святы Юрый,Сын Божый.

На Юр’ю расу, на Божжу красу.

Святы Юрый,Сын Божый.

 Абрусам дзяўчаты збіралі расу. Потым абрус расцілалі на ўскрайку поля. Хлопцы з хлеба выбіралі сабе па галінцы. Так утвараліся новыя пары.

 Пасля таго, як здзейснілі асноўны абрад у поле, удзельнікі "Юр'еўскага карагода" пачынаюць абыход усёй вёскі з песнямі. Ідучы па вуліцах вёскі, яны спыняюцца каля кожнага дома, дзе водзяць карагод і спяваюць абрадавыя песні.  Песеннікі адорывалі ўсіх, хто не змог далучыцца да працэсіі, пажаданнямі доўгіх гадоў жыцця, дастатку ў доме і ўраджаю. Удзячныя слухачы за песні і добрыя пажаданні адорывалі “Юр'еўскі карагод” данінай, хто чым багаты.

 У канцы, самае галоўнае дзеянне, раздача абрадавага хлеба. Увечары ў вёсках ўладкоўваліся гулянні.

 Была і такая народная прыкмета, звязаная з надвор'ем: «Калі дождж на Юр'я, будзе хлеб і ў дурня!».